હરિવલ્લભદાસ ધ્યાનથી સાંભળતા હતા. વિભાકર યાદ કરીને ધીમે ધીમે સમજાવતો હતો. 'ગોધાવીની તાસીર અલગ છે. ખોબા જેવડા આ ગામમાં ચાલુ નોકરીવાળા અને રિટાયર્ડ થયેલા એંશીથી એકસો પોલીસવાળા રહે છે! એનાથીયે વિચિત્ર વાત તો હસવું આવે એવી છે. એક ઘરમાંથી એક ભાઇ પોલીસ ઇન્સ્પેક્ટર હોય અને એનો સગો ભાઇ જિલ્લામાંથી તડીપાર થયેલો હોય આવા કિસ્સાની ગોધાવીમાં નવાઇ નથી. જમીનના ભાવ ઉંચકાયા પછી અનેક ધીંગાણાં પણ થયેલાં છે. સમજાવટથી મામલો પતે નહીં એ ધીંગાણાની પોલીસમાં ફરિયાદ થાય.'